ข้อบัญญัติองค์การบริหารส่วนตำบลนาข่าเรื่องการควบคุมการเลี้ยงหรือปล่อยสุนัขพ.ศ. ๒๕๕๙ โดยที่เป็นการสมควรตราข้อบัญญัติองค์การบริหารส่วนตำบลนาข่าว่าด้วยการควบคุมการเลี้ยงหรือปล่อยสุนัขอาศัยอำนาจตามความในมาตรา๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)พ.ศ. ๒๕๔๖ ประกอบมาตรา ๒๙ และมาตรา ๓๐ แห่งพระราชบัญญัติการสาธารณสุข พ.ศ. ๒๕๓๕องค์การบริหารส่วนตำบลนาข่าโดยความเห็นชอบของสภาองค์การบริหารส่วนตำบลนาข่าและนายอำเภอท่าบ่อจึงตราข้อบัญญัติไว้ ดังต่อไปนี้ข้อ๑ ข้อบัญญัตินี้เรียกว่าข้อบัญญัติองค์การบริหารส่วนตำบลนาข่า เรื่อง การควบคุมการเลี้ยงหรือปล่อยสุนัขพ.ศ. ๒๕๕๙ข้อ๒[๑] ข้อบัญญัตินี้ให้ใช้บังคับในเขตองค์การบริหารส่วนตำบลนาข่าตั้งแต่วันถัดจากวันประกาศในราชกิจจานุเบกษาเป็นต้นไปข้อ๓ บรรดาข้อบัญญัติ ประกาศ ระเบียบหรือคำสั่งอื่นใดในส่วนที่ได้ตราไว้แล้วในข้อบัญญัตินี้หรือซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทนข้อ๔ ในข้อบัญญัตินี้การเลี้ยงสัตว์หมายความว่า การเลี้ยงสัตว์ในสถานที่เลี้ยงสัตว์ การปล่อยสัตว์หมายความว่า การเลี้ยงสัตว์ในลักษณะที่มีการปล่อยให้อยู่นอกสถานที่เลี้ยงสัตว์รวมทั้งการสละการครอบครองสัตว์ สถานที่เลี้ยงสัตว์หมายความว่า คอกสัตว์ กรงสัตว์ ที่ขังสัตว์ หรือสถานที่ในลักษณะอื่นที่ใช้ในการควบคุมสัตว์ที่เลี้ยง เจ้าของสัตว์หมายความว่า เจ้าของหรือผู้ปกครอบครองสุนัข ที่หรือทางสาธารณะหมายความว่า สถานที่หรือทางซึ่งมิใช่เป็นของเอกชนและประชาชนสามารถใช้ประโยชน์หรือใช้สัญจรได้การทำทะเบียนหมายความว่า การจดทะเบียนและการขึ้นทะเบียน การจดทะเบียนหมายความว่า การออกใบรับรองรูปพรรณสัณฐานและการทำ เครื่องหมายระบุตัวสุนัขการขึ้นทะเบียนหมายความว่า การนำเอกสารเกี่ยวกับสุนัขที่จดทะเบียนไว้แล้วแจ้งต่อเจ้าหน้าที่เพื่อบันทึกรายละเอียดรูปพรรณสัณฐานเจ้าพนักงานท้องถิ่นหมายความว่า นายกองค์การบริหารส่วนตำบลนาข่า เจ้าพนักงานสาธารณสุขหมายความว่า เจ้าพนักงานซึ่งได้รับการแต่งตั้งจากรัฐมนตรีว่าการกระทรวงสาธารณสุขให้ปฏิบัติการตามพระราชบัญญัติการสาธารณสุข พ.ศ.๒๕๓๕ ข้อ๕ เพื่อประโยชน์ในการรักษาสภาวะความเป็นอยู่ที่เหมาะสมกับการดำรงชีพของประชาชนในท้องถิ่นหรือเพื่อป้องกันอันตรายจากเชื้อโรคที่เกิดจากสุนัขให้พื้นที่ในเขตอำนาจขององค์การบริหารส่วนตำบลนาข่าเป็นเขตควบคุมการเลี้ยงหรือปล่อยสัตว์ดังนี้(๑)ให้ที่หรือทางสาธารณะซึ่งอยู่ในความรับผิดชอบขององค์การบริหารส่วนตำบลนาข่าเป็นเขตห้ามเลี้ยงหรือปล่อยสุนัขสายพันธุ์พิทบลูเทอเรีย (pitbull terrier) บลูเทอเรีย (bullterrier) สเตฟฟอร์ดเชอร์บลูเทอเรีย (Staffordshire bullterrier) โดยเด็ดขาด (๒)ให้ที่หรือทางสาธารณะเป็นเขตที่การเลี้ยงหรือปล่อยสุนัขต้องอยู่ภายใต้มาตรการอย่างใดอย่างหนึ่งดังนี้ (๒.๑)เจ้าของสัตว์เลี้ยงต้องควบคุมสัตว์เลี้ยงด้วยเครื่องควบคุมสัตว์เลี้ยงที่แข็งแรงพอที่จะหยุดยั้งสัตว์เลี้ยงมิให้ทำร้ายผู้อื่นที่มิใช่เจ้าของหรือทำความเสียหายให้เกิดกับสิ่งของสาธารณะหรือบุคคลอื่นได้ทันท่วงที (๒.๒)สำหรับสุนัขสายพันธุ์พิทบลูเทอเรีย (pitbull terrier) บลูเทอเรีย (bullterrier) สเตฟฟอร์ดเชอร์บลูเทอเรีย(Staffordshire bullterrier)เจ้าของสัตว์เลี้ยงจะต้องจัดให้ สัตว์เลี้ยงสวมใส่อุปกรณ์ครอบปากและผูกสายจูงที่แข็งแรงและต้องจับสายลากจูงห่างจากสัตว์เลี้ยงไม่เกินห้าสิบเซนติเมตรโดยตลอดเวลา ห้ามบุคคลอายุต่ำกว่า ๑๕ ปีนำสัตว์เลี้ยงสายพันธุ์ดังกล่าว ออกนอกสถานที่เลี้ยงเด็ดขาด(๓)ให้เจ้าของสุนัขมีหน้าที่นำสุนัขไปทำทะเบียนและขอมีบัตรประจำตัวสุนัขได้ที่องค์การบริหารส่วนตำบลนาข่า (๓.๑)การขึ้นทะเบียนสัตว์เจ้าของสุนัขต้องยื่นคำขอพร้อมแนบเอกสารดังนี้ ๑)สำเนาทะเบียนบ้านเจ้าของสุนัข ๒)ในกรณีเจ้าของสุนัขไม่ได้เป็นเจ้าของบ้านต้องมีหนังสือยินยอม จากเจ้าของบ้านพร้อมสำเนาบัตรประชาชนของเจ้าของบ้าน ๓)ใบรับรองที่ระบุการฉีดวัคซีนโรคพิษสุนัขบ้ามาไม่เกินหนึ่งปีมีการระบุหมายเลขการผลิตวัคซีนและลงชื่อสัตวแพทย์ผู้ฉีดพร้อมเลขที่ใบอนุญาตประกอบวิชาชีพการสัตวแพทย์๔)หนังสือมอบอำนาจในกรณีเจ้าของสุนัขไม่ได้มาดำเนินการเอง (๓.๒)เจ้าของสุนัขต้องปฏิบัติดังนี้ ๑)นำสุนัขไปรับการฉีดวัคซีนป้องกันโรคพิษสุนัขบ้าครั้งแรก เมื่อสุนัขอายุ ๒ - ๔เดือน และครั้งต่อไปตามที่กำหนดในใบรับรองการฉีดวัคซีนป้องกันโรคพิษสุนัขบ้า ๒)เมื่อสัตว์ได้รับการฉีดวัคซีนแล้ว ให้ติดเครื่องหมายประจำตัวและเก็บใบรับรองการฉีดวัคซีนไว้การขายหรือให้สุนัขแก่ผู้อื่นต้องมอบใบรับรองให้ด้วย๓)เมื่อสัตว์เลี้ยงมีอาการของโรคพิษสุนัขบ้าให้แจ้งต่อสัตว์แพทย์หรือเจ้าหน้าที่สาธารณสุขภายใน ๒๔ ชั่วโมง ๔)เจ้าของสัตว์เลี้ยงต้องเลี้ยงสัตว์เลี้ยงเฉพาะในบ้านตามทะเบียนบ้านที่กำหนดไว้ในการขึ้นทะเบียน ๕)เจ้าของสัตว์เลี้ยงมีหน้าที่เลี้ยง ให้อาหารและน้ำ เพื่อการดำรงชีพที่ปกติของสัตว์เลี้ยง ๖)เจ้าของสัตว์เลี้ยงต้องรับผิดชอบต่อความเป็นอยู่ของสัตว์เลี้ยงและถือเป็นหน้าที่ที่จะต้องพาสัตว์เลี้ยงไปพบสัตวแพทย์เพื่อทำการตรวจรักษาเมื่อเจ็บป่วย๗)เจ้าของสัตว์เลี้ยงต้องเลี้ยงดูสัตว์เลี้ยงในพื้นที่ที่เหมาะสม ไม่คับแคบหรือสกปรกเกินไปจนเป็นผลเสียต่อสุขภาพของสัตว์เลี้ยง๘)เจ้าของสัตว์เลี้ยงมีหน้าที่ระวังและรับผิดชอบทางมลภาวะ ทางด้านเสียงและกลิ่นที่จะไปรบกวนผู้อื่นรวมตลอดถึงอันตรายต่อสุขภาพของผู้อื่น ๙)สัตว์เลี้ยงที่เจ้าของไม่ประสงค์เลี้ยงอีกต่อไป เจ้าของสัตว์เลี้ยงต้องมอบสัตว์เลี้ยงพร้อมบัตรประจำตัวสัตว์เลี้ยงให้กับผู้อื่นด้วยความเต็มใจและเจ้าของใหม่จะต้องแจ้งต่อเจ้าหน้าที่รับผิดชอบภายในสามสิบวันหากไม่สามารถหาผู้รับผิดชอบใหม่ได้และประสงค์จะขอมอบสัตว์เลี้ยงให้กับสถานสงเคราะห์สัตว์เป็นผู้ดูแลให้เสียค่าใช้จ่ายในการเลี้ยงดูให้กับสถานสงเคราะห์สัตว์ข้อ๖ แบบคำร้องและวิธีการขึ้นทะเบียนสุนัขทะเบียนสุนัขรายครัวเรือน และบัตรประจำตัวสุนัขให้เป็นไปตามองค์การบริหารส่วนตำบลนาข่าประกาศกำหนด ข้อ๗ ในกรณีที่เจ้าพนักงานท้องถิ่นพบสัตว์ในที่หรือทางสาธารณะอันเป็นการฝ่าฝืนข้อ๕ โดยไม่ปรากฏเจ้าของให้เจ้าพนักงานท้องถิ่นมีอำนาจกักสัตว์ดังกล่าวไว้เป็นเวลาอย่างน้อยสามสิบวันเมื่อพ้นกำหนดแล้วยังไม่มีผู้ใดมาแสดงหลักฐานการเป็นเจ้าของเพื่อรับสัตว์คืนให้สัตว์นั้นตกเป็นขององค์การบริหารส่วนตำบลนาข่าแต่ถ้าการกักสัตว์ไว้อาจก่อให้เกิดอันตรายแก่สัตว์นั้นหรือสัตว์อื่นหรือต้องเสียค่าใช้จ่ายเกินสมควรเจ้าพนักงานท้องถิ่นจะจัดการขายหรือขายทอดตลาดสัตว์นั้นตามควรแก่กรณีก่อนถึงกำหนดเวลาดังกล่าวก็ได้เงินที่ได้จากการขายหรือขายทอดตลาดเมื่อได้หักค่าใช้จ่ายในการขายทอดตลาดและค่าเลี้ยงดูสัตว์แล้วให้เก็บรักษาไว้แทนสัตว์ในกรณีที่มิได้มีการขายหรือขายทอดตลาดสัตว์ตามวรรคหนึ่งและเจ้าของสัตว์มาขอรับสัตว์คืนภายในกำหนดเวลาตามวรรคหนึ่งเจ้าของสัตว์ต้องเป็นผู้เสียค่าใช้จ่ายสำหรับการเลี้ยงดูสัตว์ให้แก่องค์การบริหารส่วนตำบลนาข่าตามจำนวนที่ได้จ่ายจริงด้วยในกรณีที่ปรากฏว่าสัตว์ที่เจ้าพนักงานท้องถิ่นพบนั้นเป็นโรคติดต่ออันอาจเป็นอันตรายต่อประชาชนให้เจ้าพนักงานท้องถิ่นมีอำนาจทำลายหรือจัดการตามที่เห็นสมควรได้ข้อ๘ ให้เจ้าพนักงานท้องถิ่นมีอำนาจแต่งตั้งพนักงานส่วนท้องถิ่นเพื่อให้ปฏิบัติหน้าที่ตามมาตรา๔๔ วรรคหนึ่งแห่งพระราชบัญญัติการสาธารณสุข พ.ศ. ๒๕๓๕ในเขตอำนาจขององค์การบริหารส่วนตำบลนาข่า ในเรื่องใดหรือทุกเรื่องก็ได้ข้อ๙ ผู้ใดฝ่าฝืนหรือไม่ปฏิบัติตามข้อบัญญัตินี้ต้องระวางโทษตามที่กำหนดไว้ในบทกำหนดโทษแห่งพระราชบัญญัติการสาธารณสุข พ.ศ. ๒๕๓๕ข้อ๑๐ ให้นายกองค์การบริหารส่วนตำบลนาข่าเป็นผู้รักษาการให้เป็นไปตามข้อบัญญัตินี้ และให้มีอำนาจออกระเบียบ ประกาศหรือคำสั่ง เพื่อปฏิบัติการให้เป็นไปตามข้อบัญญัตินี้ประกาศณ วันที่ ๒๕ กรกฎาคม พ.ศ. ๒๕๕๙ ชาญชัย บุญญานาม นายกองค์การบริหารส่วนตำบลนาข่าภูมิกิติ/จัดทำ๑๗เมษายน ๒๕๖๑[๑] ราชกิจจานุเบกษาเล่ม ๑๓๕/ตอนพิเศษ ๖๕ ง/หน้า ๕๕/๒๑ มีนาคม ๒๕๖๑